سلطان مصطفی (لمړی)

مصطفی اول یا لمړی سلطان مصطفی ( زوکړه د جون ۲۴، ۱۶۰۰ - مړینه د جنوري ۲۰، ۱۶۳۹) د دریم سلطان محمد تر ټولو کشر زوی، د لومړي احمد ورور او د عثماني امپراتورۍ پنځلسم سلطان او واکمن وو. نوموړی د خپلي مور حلیمې سلطان او ورېنداري کوسم سلطان په مرسته واک ته ورسېدی، خو څرنګه چي یې خپل ژوند د توپکاپي ماڼۍ په حرم کي د کوسم سلطان تر سرپرستۍ لاندي تېر کړی وو، نو ځکه یې د دولتي چارو مخینه او تجربه نه درلوده. 

مصطفی د ۱۶۱۷ کال له وروستیو څخه تر ۱۶۱۸ کال پوري درې میاشتې حکومت وکړ، او وروسته د کوسم سلطان لخوا د لیونتوب له امله له دندي ګوښه کړ. تر ګوښه کېدو وروسته وراره (سلطان عثمان) واک ته ورسېدی، خو په ۱۶۲۲ کال کي د فوځ له لوري د یو پاڅون په پایله کي بیا تخت ته ورسیدی. د عثماني سلطنت شیخ الاسلام تر یادي پیښي یو کال وروسته د یوې فتوا له مخي نوموړی بیا له واکه ګوښه کړ، او د عثماني کورنۍ څلورم سلطان مراد خان د خلیفه په توګه وټاکل سو. سلطان مصطفی په ۱۶۳۹ کال کي مړ او د ایا صوفیا په جومات کي خاورو ته وسپارل سو. دی په عثماني کورنۍ کي لمړی شخص وو چي د ورور تر مړیني وروسته یې واک په لاس راوړ، ځکه تر دې مخکي هر واکمن د پلار تر مرګ وروسته واک ته رسېدی.